PROFILUL CONSILIULUI DE ADMINISTRAȚIE AL SOCIETĂȚII
GOSPODARUL BRETEAN SERV S.R.L.

Profilul Consiliului de Administrație al Societății GOSPODARUL BRETEAN SERV S.R.L., denumit în continuare Profilul Consiliului, face parte integrantă din Planul de selecție - Componenta integrală și este documentul prin care se stabilesc modul de configurare a viitoarei structuri de administrare, competențele, capacitățile, trăsăturile, aptitudinile și celelalte criterii care trebuie asigurate la nivel colectiv în cadrul procedurii de recrutare și selecție.
Conform art. 1 alin. (1) pct. 15 din Anexa nr. 1 la H.G. nr. 639/2023, cu modificările și completările ulterioare, profilul consiliului cuprinde setul de competențe, capacități, trăsături și aptitudini pe care consiliul trebuie să le dețină la nivel colectiv, având în vedere contextul organizațional, misiunea, cerințele exprimate în Scrisoarea de așteptări și elementele de strategie organizațională existente sau care trebuie dezvoltate.
În conformitate cu art. 12 alin. (1) din Anexa nr. 1 la H.G. nr. 639/2023, Autoritatea Publică Tutelară, prin compartimentul de guvernanță corporativă, elaborează Profilul Consiliului. Acesta conține în mod obligatoriu condițiile privind studiile și experiența prevăzute la art. 28 alin. (1) și alin. (3) din O.U.G. nr. 109/2011, precum și condițiile de eligibilitate prevăzute la art. 4, art. 12 alin. (3), art. 30 alin. (9) și art. 36 alin. (7) din O.U.G. nr. 109/2011.
Conform art. 12 alin. (2) din Anexa nr. 1 la H.G. nr. 639/2023, acționarii/asociații care dețin, individual sau împreună, cel puțin 5% din capitalul social au dreptul de a formula propuneri privind Profilul Consiliului. În acest scop, Autoritatea Publică Tutelară publică proiectul pe pagina proprie de internet și pe pagina întreprinderii publice și îl transmite AMEPIP, în termenul prevăzut de lege, stabilind termenul-limită pentru formularea de propuneri.
Profilul Consiliului și Profilul candidatului sunt documente distincte ale Componentei integrale a planului de selecție. Profilul candidatului pentru fiecare post de administrator se va redacta ulterior, în raport cu prezentul Profil al Consiliului, în conformitate cu art. 14 din Anexa nr. 1 la H.G. nr. 639/2023.
Conform art. 13 alin. (1) din Anexa nr. 1 la H.G. nr. 639/2023, Profilul Consiliului se bazează pe următoarele componente:
a) Analiza cerințelor contextuale;
b) Scrisoarea de Așteptări a Autorității Publice Tutelare;
c) Strategia întreprinderii publice și a sectorului din care face parte.
Profilul Consiliului trebuie să cuprindă următoarele elemente:
a) Definirea criteriilor de selecție obligatorii și opționale;
b) Definirea unei grile comune de evaluare pentru criteriile stabilite;
c) Ponderea fiecărui criteriu, în funcție de importanța acestuia;
d) Gruparea criteriilor pentru analiză comparativă;
e) Specificarea unui prag minim colectiv pentru fiecare criteriu de selecție obligatoriu, după caz.
Analiza cerințelor contextuale
Analiza cerințelor contextuale care derivă din Scrisoarea de așteptări a Autorității Publice Tutelare reprezintă fundamentul pentru elaborarea Profilului Consiliului și, ulterior, a Profilului candidatului, prin evaluarea ansamblului de condiții și circumstanțe specifice în care își desfășoară activitatea Societatea GOSPODARUL BRETEAN SERV S.R.L.
În acest sens, au fost avute în vedere următoarele elemente:
Particularitățile organizației și obiectul de activitate
Societatea GOSPODARUL BRETEAN SERV S.R.L. este întreprindere publică având ca asociat unic Comuna Bretea Română, prin Consiliul Local al Comunei Bretea Română, în calitate de Autoritate Publică Tutelară. Societatea are ca activitate principală lucrările de construcții ale clădirilor rezidențiale și nerezidențiale (CAEN 4120) și desfășoară, în baza contractelor de delegare, activități privind administrarea domeniului public și privat al Comunei Bretea Română și serviciul public de salubrizare, inclusiv măturatul, spălatul și stropitul căilor publice, colectarea și transportul deșeurilor stradale, precum și curățarea și transportul zăpezii și menținerea căilor publice în stare de funcționare pe timp de polei sau îngheț. Acest profil mixt impune competențe tehnice și operaționale, economico-financiare, de administrare a patrimoniului, de conformare și de relaționare cu beneficiarii și autoritățile publice.
Mediul economic și sectorial
Societatea operează într-un mediu local caracterizat prin obligația de continuitate și calitate a serviciilor delegate, prin sezonalitatea unor activități, prin presiunea asupra costurilor cu energia, carburanții, materialele și forța de muncă, precum și prin necesitatea întreținerii și reînnoirii bazei materiale. Dimensiunea comunității deservite și caracterul preponderent local al activității impun un model operațional suplu, cu costuri controlate, planificare riguroasă a resurselor și investițiilor și capacitate de intervenție rapidă.
Situația economică și financiară a societății
Capitalul social al societății este de 25.000 lei, iar organigrama aprobată cuprinde 15 posturi, dintre care 9 ocupate și 6 vacante. În acest context, menținerea echilibrului economico-financiar, administrarea prudentă a lichidității și creanțelor, controlul costurilor, fundamentarea realistă a bugetului și corelarea investițiilor cu sursele de finanțare reprezintă cerințe esențiale. Consiliul trebuie să poată analiza indicatorii economico-financiari, să evalueze riscurile și să fundamenteze decizii strategice în condiții de eficiență și prudență.
Cadrul de guvernanță corporativă
Societatea este supusă prevederilor O.U.G. nr. 109/2011 privind guvernanța corporativă a întreprinderilor publice, cu modificările și completările ulterioare, precum și normelor metodologice aprobate prin H.G. nr. 639/2023. Este necesară consolidarea funcției de supraveghere strategică, a managementului prin obiective, a raportării către Autoritatea Publică Tutelară și AMEPIP, precum și a mecanismelor de control intern, management al riscurilor, audit, integritate și conformitate.
Contextul legislativ și instituțional
Activitatea societății se desfășoară cu respectarea legislației aplicabile societăților și întreprinderilor publice, a reglementărilor privind serviciile publice delegate și administrarea domeniului public și privat, a normelor în materia construcțiilor, achizițiilor, protecției mediului, securității și sănătății în muncă, precum și a celorlalte reglementări sectoriale aplicabile. Consiliul trebuie să dispună, la nivel colectiv, de capacitatea de a identifica obligațiile de conformare și de a supraveghea implementarea lor de către conducerea executivă.
Poziționarea strategică a societății
Societatea are rolul de instrument operațional al autorității publice locale pentru realizarea unor lucrări și servicii de interes local, întreținerea și administrarea domeniului public și privat și asigurarea activităților delegate de salubrizare. Prin activitatea sa, societatea influențează direct calitatea vieții locuitorilor, starea infrastructurii și a spațiilor publice și capacitatea autorității locale de a răspunde prompt nevoilor comunității. În consecință, Consiliul trebuie să poată defini și urmări o viziune strategică realistă, corelată cu prioritățile Comunei Bretea Română.
Strategia întreprinderii publice și a sectorului din care face parte
Strategia societății este fundamentată pe direcțiile stabilite prin Scrisoarea de așteptări elaborată de Autoritatea Publică Tutelară, precum și pe cadrul strategic local, național și european relevant pentru activitățile societății.
Direcțiile strategice urmărite vizează, în principal: asigurarea continuității și calității serviciilor prestate; menținerea echilibrului financiar și creșterea eficienței utilizării resurselor; modernizarea dotărilor și a parcului de utilaje; planificarea anuală și multianuală a investițiilor; conformarea la cerințele de mediu și susținerea principiilor economiei circulare; îmbunătățirea relației cu beneficiarii; dezvoltarea și stabilizarea resurselor umane; consolidarea guvernanței corporative, a eticii, controlului intern și managementului riscurilor; precum și creșterea graduală a digitalizării proceselor relevante.
Strategia societății este corelată cu obiectivele și indicatorii de performanță stabiliți de Autoritatea Publică Tutelară și constituie baza pentru determinarea competențelor necesare Consiliului.
Profilul Consiliului se elaborează într-un mod transparent, sistematic și riguros, pentru a se asigura că sunt identificate capacitățile necesare structurii de administrare și că evaluarea candidaților se realizează pe criterii comune, verificabile și corelate cu cerințele contextuale, avându-se în vedere următoarele aspecte:
· minimum de cunoștințe, aptitudini și experiență necesare pentru buna îndeplinire a mandatului de membru;
· responsabilitățile postului pentru elaborarea viziunii pe termen mediu și lung;
· capacitatea de asumare a responsabilităților față de ceilalți Administratori, integritate și independență;
· cunoștințele necesare, aptitudinile și experiența în critică constructivă, munca în echipă, comunicare, cultură financiară, luarea de decizii și detectarea tiparelor, pentru contribuția la activitatea Consiliului ca întreg.
Componența și rolul Consiliului de Administrație
Conform documentelor care definesc structura Societății GOSPODARUL BRETEAN SERV S.R.L., administrarea se realizează printr-un Consiliu de Administrație format din 3 (trei) administratori.
În cazul Societății, majoritatea membrilor, respectiv cel puțin 2 (doi) dintre cei 3 administratori, trebuie să fie neexecutivi și independenți, în înțelesul art. 138^2 din Legea nr. 31/1990, potrivit art. 28 alin. (6) și alin. (6^1) din O.U.G. nr. 109/2011. Administratorii sunt numiți și revocați de asociatul unic, în condițiile legii.
Structura Consiliului este derivată din cerințele contextuale și trebuie configurată astfel încât administratorii, în relația cu managementul executiv, să acționeze independent, critic și complementar, fără a substitui atribuțiile directorului/directorilor societății.
Consiliul va avea o componență mixtă și echilibrată din perspectiva experienței profesionale, astfel încât la nivel colectiv să fie acoperite competențe relevante pentru activitățile de construcții, administrare a domeniului public și privat, salubrizare, management operațional, finanțe și control, investiții, risc și guvernanță corporativă. Un administrator poate acoperi mai multe domenii de competență.
Fiecare administrator trebuie să poată evalua strategiile, politicile și operațiunile societății, iar Consiliul, în ansamblu, trebuie să dispună de experiență suficientă pentru a înțelege activitatea curentă și pentru a anticipa provocările economice, operaționale, de reglementare și de dezvoltare ale societății.
Complementaritatea experiențelor este urmărită tocmai pentru a asigura o analiză echilibrată a deciziilor. 
Toți administratorii trebuie să aibă o înțelegere adecvată a principiilor economice și juridice aplicabile administrării unei societăți și a regulilor de guvernanță corporativă a întreprinderilor publice.
Consiliul de Administrație are, în principal, următoarele responsabilități:
a) stabilește și urmărește direcțiile principale de activitate și de dezvoltare ale societății, în corelare cu Scrisoarea de așteptări și planul de administrare;
b) supraveghează funcționarea sistemului de control intern managerial, implementarea politicilor contabile, planificarea financiară și managementul riscurilor;
c) numește, evaluează și, după caz, revocă directorul/directorii societății, în condițiile legii, și stabilește remunerația acestora în limitele competențelor sale;
d) monitorizează execuția contractelor de mandat ale conducerii executive și realizarea indicatorilor-cheie de performanță;
e) urmărește calitatea și continuitatea serviciilor publice delegate, realizarea lucrărilor și utilizarea eficientă a activelor și resurselor societății;
f) aprobă și monitorizează, în limitele competențelor sale, politicile și programele privind investițiile, resursele umane, digitalizarea, mediul, integritatea și conformitatea;
g) asigură raportarea, transparența și comunicarea instituțională către asociatul unic, Autoritatea Publică Tutelară și AMEPIP, potrivit legii.
Consiliul deleagă conducerea societății unuia sau mai multor directori, numindu-l pe unul dintre aceștia director general, în condițiile O.U.G. nr. 109/2011 și ale Legii nr. 31/1990. Delimitarea dintre administrare și conducerea executivă trebuie menținută în mod efectiv pe întreaga durată a mandatului.
Selecția viitorilor administratori trebuie să fie focalizată pe evaluarea competențelor și pe capacitatea acestora de a contribui la funcționarea Consiliului ca întreg. În raport cu cerințele contextuale ale GOSPODARUL BRETEAN SERV S.R.L., sunt relevante în special următoarele cerințe:
· să înțeleagă rolul societății ca operator local și particularitățile activităților de construcții, administrare a domeniului public și privat și salubrizare;
· să poată identifica și fundamenta soluții sustenabile pentru constrângerile economice și financiare ale societății;
· să poată analiza situații diverse și să adopte decizii strategice în timp util, pe baza informațiilor disponibile și a riscurilor asociate;
· să poată evalua soluții privind continuitatea serviciilor, modernizarea bazei materiale, investițiile și utilizarea eficientă a resurselor;
· să poată exercita o supraveghere constructivă asupra conducerii executive și să susțină o cultură organizațională orientată către performanță, integritate și responsabilitate;
· să mențină orientarea societății către nevoile comunității, calitatea serviciilor, protecția mediului și transparența relației cu beneficiarii.
Pe lângă cerințele contextuale, cunoștințele și experiența menționate, administratorii trebuie să prezinte următoarele trăsături și capacități:
· să dețină cunoștințele, aptitudinile și experiența necesare pentru îndeplinirea cu succes a mandatului;
· să cunoască responsabilitățile funcției și să poată formula o viziune pe termen mediu și lung;
· să își asume răspunderea pentru decizii și să exercite o judecată independentă în raport cu conducerea executivă și cu părțile interesate;
· să dea dovadă de integritate, onestitate, transparență și respectarea obligațiilor de confidențialitate;
· să demonstreze capacitate de critică constructivă, lucru în echipă, comunicare, cultură financiară și luare a deciziilor;
· să înțeleagă importanța managementului performanței și a utilizării eficiente a resurselor umane;
· să poată susține organizația în atingerea obiectivelor strategice fără a substitui conducerea executivă;
· să înțeleagă importanța identificării, evaluării, monitorizării și atenuării riscurilor organizaționale.
· Reguli generale privind desemnarea și componența Consiliului
În conformitate cu O.U.G. nr. 109/2011, cu modificările și completările ulterioare, sunt aplicabile următoarele reguli generale privind desemnarea și componența Consiliului:
a) nu pot fi selectate, nominalizate, desemnate și numite în funcția de administrator sau director în întreprinderile publice următoarele persoane:
- senatorii;
- deputații;
- membrii Guvernului;
- prefecții si subprefecții;
- primarii si viceprimarii;
- persoanele care au auditat situațiile financiare ale societății în cauză în oricare din ultimii 3 ani financiari anteriori nominalizării;
- persoanele care, potrivit legii, sunt incapabile sau care au fost condamnate pentru infracțiuni contra patrimoniului prin nesocotirea încrederii, infracțiuni de corupție, delapidare, infracțiuni de fals în înscrisuri, evaziune fiscală, infracțiuni prevăzute de Legea nr. 129/2019 pentru prevenirea și combaterea spălării banilor și finanțării terorismului, precum și pentru modificarea și completarea unor acte normative, cu modificările și completările ulterioare;
- persoanele care nu pot ocupa funcția de administrator sau director, conform Legii nr. 31/1990, republicata, cu modificarile si completarile ulterioare;
- persoanele care au fost sancționate de Banca Națională a României, Autoritatea de Supraveghere Financiară, Comisia Națională a Valorilor Mobiliare sau de către Comisia de Supraveghere a Asigurărilor și care se regăsesc în registrele acestor instituții.

b) fiecare Administrator trebuie să aibă studii superioare finalizate cel puțin cu diplomă de licență și să dovedească experiență în domeniul științelor inginerești, economice, sociale, juridice sau în domeniul de activitate al respectivei întreprinderi publice de minimum 7 ani;
c) în cazul GOSPODARUL BRETEAN SERV S.R.L., numărul administratorilor este de 3, dintre care cel mult unul poate fi funcționar public sau persoană din rândul altor categorii de personal din cadrul Autorității Publice Tutelare ori din cadrul altor autorități sau instituții publice, potrivit art. 28 alin. (4) și alin. (6^1) din O.U.G. nr. 109/2011;
d) majoritatea administratorilor este formată din administratori neexecutivi și independenți în înțelesul art. 138^2 din Legea nr. 31/1990. Funcționarii publici, înalții funcționari publici, precum și alte categorii de personal din cadrul Autorității Publice Tutelare ori din cadrul altor autorități sau instituții publice nu pot fi considerați independenți;
Societatea fiind organizată ca societate cu răspundere limitată, criteriile de independență prevăzute la art. 138^2 alin. (2) din Legea nr. 31/1990, republicată, sunt aplicabile prin trimiterea expresă a art. 28 alin. (6) din O.U.G. nr. 109/2011. La desemnarea administratorului independent, Adunarea Generală a Asociaților are în vedere următoarele criterii:
- să nu fie director al societății sau al unei societăți controlate de către aceasta și să nu fi îndeplinit o astfel de funcție în ultimii 5 ani;
- să nu fi fost salariat al societății sau al unei societăți controlate de către aceasta ori să fi avut un astfel de raport de muncă în ultimii 5 ani;
- să nu primească sau să fi primit de la societate ori de la o societate controlată de aceasta o remunerație suplimentară sau alte avantaje, altele decât cele corespunzând calității sale de administrator neexecutiv;
- să nu fie asociat semnificativ al societății;
- să nu aibă sau să fi avut în ultimul an relații de afaceri cu societatea ori cu o societate controlată de aceasta, fie personal, fie ca asociat, acționar, administrator, director sau salariat al unei societăți care are astfel de relații cu societatea, dacă, prin caracterul lor substanțial, acestea sunt de natură a-i afecta obiectivitatea;
- să nu fie sau să fi fost în ultimii 3 ani auditor financiar ori asociat salariat al actualului auditor financiar al societății sau al unei societăți controlate de aceasta;
- să nu fie director într-o altă societate în care un director al societății este administrator neexecutiv;
- să nu fi fost administrator neexecutiv al societății mai mult de 3 mandate;
- să nu aibă relații de familie cu o persoană aflată în una dintre situațiile prevăzute la prima și la a patra liniuță de mai sus.
e) selecția administratorilor se realizează cu respectarea principiilor prevăzute de Legea nr. 202/2002, cu modificările și completările ulterioare; în măsura în care nu este afectat clasamentul întocmit potrivit art. 29 alin. (1) din O.U.G. nr. 109/2011, cel puțin o treime din totalul administratorilor aparțin genului subreprezentat;
f) o persoană fizică poate exercita concomitent cel mult 2 mandate de membru al consiliului de administrație și/sau de membru al consiliului de supraveghere în întreprinderi publice cu sediul în România. Pe durata mandatului, funcționarii publici sau personalul din cadrul Autorității Publice Tutelare ori din cadrul altor autorități sau instituții publice nu pot face parte decât dintr-un singur consiliu, potrivit art. 33 din O.U.G. nr. 109/2011;
g) comitetul de audit este format din administratori neexecutivi, majoritatea acestora fiind independenți, iar cel puțin unul dintre membri trebuie să fie calificat ca auditor financiar conform unui document emis de autoritatea competentă din România, din alt stat membru, dintr-un stat membru al Asociației Europene a Liberului Schimb (AELS), din Elveția sau din Regatul Unit al Marii Britanii și Irlandei de Nord, potrivit legii. Prin excepție, este competentă să facă parte din comitetul de audit și persoana care are experiență de cel puțin 3 ani în audit statutar, dobândită prin participarea la misiuni de audit statutar în România, în alt stat membru, într-un stat al AELS, în Elveția sau în Regatul Unit al Marii Britanii și Irlandei de Nord ori în cadrul comitetelor de audit constituite la nivelul organelor de administrare sau de supraveghere ale unor societăți/entități de interes public, dovedită cu documente.
h) la nivelul Consiliului de Administrație al Societății se constituie comitetul de nominalizare și remunerare, comitetul de gestionare a riscurilor și comitetul de audit, potrivit art. 34 alin. (1) din O.U.G. nr. 109/2011. În cazul în care sunt numiți 3 administratori, funcțiile comitetului de gestionare a riscurilor se pot delega comitetului de audit, cu înștiințarea Autorității Publice Tutelare. Comitetele pot fi formate din administratori neexecutivi, iar președintele fiecărui comitet este independent;
i) comitetul de nominalizare și remunerare organizează sesiuni de instruire pentru Administratori, formulează propuneri de remunerare a administratorilor și directorilor, cu respectarea politicii de remunerare transmise de AMEPIP, și sprijină Administratorii în evaluarea propriei performanțe, precum și a performanței conducerii executive; comitetul de gestionare a riscurilor identifică, analizează, evaluează, monitorizează și raportează riscurile, planul de măsuri de atenuare sau anticipare a acestora, precum și celelalte măsuri luate de conducerea executivă; comitetul de audit îndeplinește atribuțiile prevăzute la art. 65 din Legea nr. 162/2017, cu modificările ulterioare;
j) potrivit art. 65 alin. (3) din Legea nr. 162/2017, cel puțin un membru al comitetului de audit trebuie să dețină competențe în domeniul contabilității și auditului statutar, dovedite prin documente de calificare pentru domeniile respective;
k) modul de funcționare și procedura de adoptare a deciziilor în cadrul comitetelor consultative se stabilesc prin actul constitutiv sau prin regulamentele interne ale societății.

Descrierea poziției prevăzute la art. 28 alin. (5^1) din O.U.G. nr. 109/2011
În măsura în care Autoritatea Publică Tutelară utilizează mecanismul prevăzut la art. 28 alin. (5^1), poziția de administrator desemnat de APT are rolul de a contribui la alinierea deciziilor Consiliului cu politica publică locală și cu strategiile aplicabile, fără a diminua obligația de exercitare a mandatului în interesul societății. Persoana propusă trebuie să îndeplinească aceleași condiții legale de studii, experiență, integritate și eligibilitate aplicabile administratorilor.
Pentru această poziție, dacă este utilizată, criteriul C6.1 din matrice devine aplicabil. Potrivit art. 28 alin. (6) din O.U.G. nr. 109/2011, funcționarii publici și celelalte categorii de personal din cadrul autorităților sau instituțiilor publice nu pot fi considerați independenți.

CRITERII DE SELECȚIE
CONDIȚII GENERALE CARE TREBUIE ÎNTRUNITE DE CANDIDAȚI
a) nu se află în niciuna dintre situațiile de interdicție prevăzute la art. 4 din O.U.G. nr. 109/2011 și nu se află sub interdicțiile temporare de candidare prevăzute, după caz, la art. 12 alin. (3), art. 30 alin. (9) sau art. 36 alin. (7) din același act normativ;
b) nu se află în situația prevăzută la art. 169 alin. (10) din Legea nr. 85/2014 privind procedurile de prevenire a insolvenței și de insolvență, cu modificările și completările ulterioare;
c) nu se află în situațiile prevăzute la art. 73^1 din Legea nr. 31/1990 privind societățile, republicată, cu modificările și completările ulterioare;
d) sunt apți din punct de vedere medical pentru exercitarea mandatului;
e) au capacitate deplină de exercițiu;
f) au studii superioare finalizate cel puțin cu diplomă de licență și experiență de minimum 7 ani în domeniul științelor inginerești, economice, sociale, juridice sau în domeniul de activitate al întreprinderii publice, potrivit art. 28 alin. (3) din O.U.G. nr. 109/2011;
g) dețin experiență de minimum 3 ani în conducerea societăților, întreprinderilor publice sau cu capital privat ori a regiilor autonome, în sensul art. 28 alin. (1) din O.U.G. nr. 109/2011;
h) respectă limita privind numărul de mandate prevăzută la art. 33 din O.U.G. nr. 109/2011 și îndeplinesc toate celelalte condiții de eligibilitate aplicabile;
i) cunosc limba română, scris și vorbit, la nivelul necesar participării la procedura de selecție și exercitării mandatului.
În sensul lit. g), prin experiență în conducerea societăților, întreprinderilor publice sau cu capital privat ori a regiilor autonome se înțelege deținerea oricărei funcții de conducere astfel cum aceasta este definită la art. 143 din Legea nr. 31/1990, precum și a funcției de administrator societate/regie autonomă, director general/director general adjunct/director/director adjunct, director executiv, director economic/financiar, după caz, conform Clasificării ocupațiilor din România, potrivit art. 28 alin. (1) din O.U.G. nr. 109/2011.

CONDIȚII SPECIFICE CARE TREBUIE ÎNTRUNITE DE CANDIDAȚI:
Administrator A - profil audit (1 post)
Pentru acest post de administrator neexecutiv este necesar ca persoanele candidate:
- să dețină calificarea de auditor financiar conform unui document emis de autoritatea competentă din România, din alt stat membru, dintr-un stat membru al Asociației Europene a Liberului Schimb (AELS), din Elveția sau din Regatul Unit al Marii Britanii și Irlandei de Nord, potrivit legii, sau să dețină experiență de cel puțin 3 ani în audit statutar, dobândită prin participarea la misiuni de audit statutar în România, în alt stat membru, într-un stat al AELS, în Elveția sau în Regatul Unit al Marii Britanii și Irlandei de Nord ori în cadrul comitetelor de audit constituite la nivelul organelor de administrare sau de supraveghere ale unor societăți/entități de interes public, dovedită cu documente;
- să aibă studii superioare finalizate cel puţin cu diplomă de licenţă și experiență în  domeniul ştiinţelor inginereşti, economice, sociale, juridice sau în domeniul de activitate al societății de minimum 7 ani.
- să dețină experiență de minimum 3 ani în conducerea societăților, întreprinderilor publice sau cu capital privat ori a regiilor autonome, în sensul art. 28 alin. (1) din O.U.G. nr. 109/2011.
- să nu se afle în situațiile de incompatibilitate, conflict de interese sau lipsă de independență prevăzute de O.U.G. nr. 109/2011 și de Legea nr. 31/1990, republicată;
- să prezinte o declarație de intenție corelată cu Scrisoarea de așteptări a Autorității Publice Tutelare;
- să dovedească integritate și reputație profesională ireproșabilă, fără înscrisuri în cazierul judiciar, fiscal sau administrativ.

Administrator B - profil general (2 posturi)
Pentru aceste posturi de administrator este necesar ca persoanele candidate:
- să aibă studii superioare finalizate cel puţin cu diplomă de licenţă și experiență în domeniul ştiinţelor inginereşti, economice, sociale, juridice sau în domeniul de activitate al societății de minimum 7 ani;
- să dețină experiență de minimum 3 ani în conducerea societăților, întreprinderilor publice sau cu capital privat ori a regiilor autonome, în sensul art. 28 alin. (1) din O.U.G. nr. 109/2011.
- să nu se afle în situațiile de incompatibilitate, conflict de interese sau lipsă de independență prevăzute de O.U.G. nr. 109/2011 și de Legea nr. 31/1990, republicată;
- să prezinte o declarație de intenție corelată cu Scrisoarea de așteptări a Autorității Publice Tutelare;
- să dovedească integritate și reputație profesională ireproșabilă, fără înscrisuri în cazierul judiciar, fiscal sau administrativ;
- să demonstreze experiență relevantă în cel puțin unul dintre următoarele domenii: management strategic, finanțe corporative, management operațional, administrarea domeniului public și privat, servicii comunitare de utilități publice, management de proiect sau guvernanță corporativă.

Modalitatea de evaluare a condițiilor care trebuie întrunite de candidați și a criteriilor de selecție
Instrumentele cu care se realizează analiza comparativă, prin raportare la profilul administratorilor şi profilul candidatului si modalitatea de evaluare a condițiilor și criteriilor de selecție sunt: analiză documentară a documentelor din dosarul de candidatură, analiza informațiile suplimentare față de cele din dosarul de candidatură solicitate de comisa de selecție și nominalizare, în scris, pentru a revizui, îmbunătăți și valida acuratețea punctajului, verificarea referințelor oferite de candidați, verificarea activității desfășurate anterior de candidați, observarea comportamentală a candidaților pe parcursul interviului organizat de Comisia de selecție, prin raportare la Profilul Administratorilor, Profilul candidatului și indicatorii ce descriu competențele care sunt criterii de evaluare a candidaților conform documentelor anterior menționate, integrarea rezultatelor analizei declarațiilor de intenție formulate pe baza Scrisorii de Așteptări de către candidați, concluziile probelor specifice unui centru de evaluare parcurse de candidați, în eventualitatea că procesul de selecție va impune susținerea unor astfel de probe.
Precizăm faptul că, în spiritul legislației de guvernanță corporativă și al principiilor generale de business, competența este cumulul de cunoștințe, abilități/capabilități și comportamente/atitudini, pe care o persoană le deține într-un anumit domeniu.

Matricea Profilului Consiliului
Conform art. 1 alin. (1) pct. 15 și Anexei nr. 1a la H.G. nr. 639/2023, Profilul Consiliului cuprinde competențe măsurabile, trăsături și praguri minime colective, precum și condițiile ce trebuie îndeplinite, individual și colectiv, pentru a asigura capacitatea Consiliului ca întreg.
Matricea se realizează pe baza unui tabel care cuprinde criteriile, caracterul obligatoriu sau opțional, ponderea, punctajele individuale, totalurile, totalurile ponderate, pragul minim colectiv și pragul curent colectiv, potrivit instrucțiunilor din Anexa nr. 1a la H.G. nr. 639/2023.
Criterii de selecție obligatorii și opționale
Conform art. 15 din Anexa nr. 1 la H.G. nr. 639/2023, Profilul Consiliului diferențiază între criterii de selecție obligatorii și criterii de selecție opționale, identificate în urma analizei cerințelor contextuale.
Criteriile de selecție obligatorii sunt competențe și trăsături care trebuie să fie îndeplinite de către toți candidații, în condițiile și la nivelurile stabilite prin prezentul profil și prin documentația procedurii.
Criteriile de selecție opționale sunt competențe și trăsături care pot fi îndeplinite de unii dintre administratorii viitorului Consiliu, fără a fi necesar ca fiecare membru să le dețină în aceeași măsură.
Comisia de selecție și nominalizare stabilește caracterul obligatoriu sau opțional al criteriilor și ponderea acestora în întocmirea listei scurte, în funcție de specificul și complexitatea activității întreprinderii publice.
Ponderea criteriilor (0-1)
Ponderea indică importanța relativă a competenței evaluate. O valoare apropiată de 1 indică o importanță crescută, iar o valoare apropiată de 0 indică o importanță mai redusă. Ponderile sunt fundamentate pe cerințele contextuale și pe prioritățile din Scrisoarea de așteptări.
Pragul minim individual (PMI)
Pentru criteriile obligatorii evaluate pe grila de competență 1-5, se utilizează, ca regulă de lucru, un prag minim individual de 3 puncte (nivel Competent), dacă matricea nu prevede altfel. Condițiile de eligibilitate și de compoziție care au caracter legal eliminatoriu se verifică distinct și prevalează asupra punctajului de merit.
Pragul minim colectiv (PMC)
Pragul minim colectiv reprezintă nivelul procentual din potențialul maxim al competențelor individuale agregate care trebuie atins la nivelul Consiliului. Se calculează potrivit Anexei nr. 1a la H.G. nr. 639/2023: PMC = punctajul minim acceptat pentru criteriu în total / (numărul candidaților sau membrilor x punctajul maxim) x 100.
Gruparea criteriilor pentru analiza comparativă
Criteriile sunt grupate în competențe, trăsături și condiții prescriptive și proscriptive, astfel încât analiza comparativă între candidați să se realizeze cu ușurință.
Competențele reprezintă combinația de cunoștințe, aptitudini, experiență și comportament necesară pentru a îndeplini cu succes rolul de Administrator al Societății. Grila de punctaj este, de regulă, de la 1 până la 5.
Trăsăturile se definesc drept calități distincte sau caracteristici ale individului. Grila de punctaj este, de regulă, de la 1 până la 5.
Condițiile prescriptive și proscriptive reprezintă caracteristicile individuale sau colective care trebuie să fie îndeplinite și, respectiv, care sunt interzise. Și în cazul acestora grila de punctaj este, de regulă, de la 1 până la 5.
Evaluarea criteriilor se poate completa prin solicitarea de informații suplimentare, obținute prin următoarele mijloace: clarificări solicitate în scris; verificarea activității desfășurate anterior de candidați; verificarea referințelor oferite de către candidați.
Criteriile de selecție se evaluează, potrivit Anexei nr. 1a la H.G. nr. 639/2023, pe o grilă de la 1 la 5, iar pentru situațiile în care un criteriu nu este aplicabil se utilizează N/A. Pentru criteriile obligatorii se stabilește, de regulă, un punctaj individual minim de 3 puncte, cu următoarele excepții: pentru criteriul T4 de la secțiunea Trăsături se stabilește un punctaj individual minim de 1 punct, iar pentru criteriile CO2 și CO3 de la secțiunea Alte criterii se stabilește un punctaj individual minim de 5 puncte. Criteriul CO5 privind genul are rol de verificare colectivă și nu influențează punctajul sau clasamentul, aplicându-se art. 28 alin. (7) și art. 29 alin. (1) din O.U.G. nr. 109/2011. Matricea Administratorilor este prezentată mai jos:
	Criterii
	OB / Opt.
	Pondere
	Adm. 1
	Adm. 2
	Adm. 3
	Total
	Total pond.
	PMC
	PCC

	N/A = nu se aplică; 1 = Nivel de bază; 2 = Intermediar; 3 = Competent; 4 = Avansat; 5 = Expert
	 
	 
	 
	 
	 
	 
	 
	 
	 

	C1
	COMPETENȚE SPECIFICE SECTORULUI
	 
	 
	 
	 
	 
	 
	 
	 
	 

	C1.1
	Capacitatea de a integra în organizație principiile și metodele de organizare și operare specifice activităților de construcții, serviciilor publice delegate și administrării domeniului public și privat
	OB
	1
	 
	 
	 
	 
	 
	60%
	 

	C1.2
	Capacitatea de a administra optim societatea, armonizând nevoile comunității cu cerințele de performanță și sustenabilitate economică
	OB
	1
	 
	 
	 
	 
	 
	60%
	 

	C1.3
	Capacitatea de a identifica și susține soluții viabile pentru modernizarea infrastructurii, utilajelor și bazei materiale necesare funcționării societății
	OB
	1
	 
	 
	 
	 
	 
	60%
	 

	C2
	COMPETENȚE PROFESIONALE DE IMPORTANȚĂ STRATEGICĂ
	 
	 
	 
	 
	 
	 
	 
	 
	 

	C2.1
	Analiza afacerii și a performanței economico-financiare
	OB
	0,75
	 
	 
	 
	 
	 
	60%
	 

	C2.2
	Negociere și fundamentarea deciziilor strategice
	OB
	0,75
	 
	 
	 
	 
	 
	60%
	 

	C3
	COMPETENȚE DE GUVERNANȚĂ CORPORATIVĂ
	 
	 
	 
	 
	 
	 
	 
	 
	 

	C3.1
	Management prin obiective și indicatori de performanță
	OB
	0,75
	 
	 
	 
	 
	 
	60%
	 

	C3.2
	Integrarea în decizii a legislației și principiilor de guvernanță corporativă
	OB
	0,75
	 
	 
	 
	 
	 
	60%
	 

	C4
	COMPETENȚE SOCIALE ȘI PERSONALE
	 
	 
	 
	 
	 
	 
	 
	 
	 

	C4.1
	Comunicare interpersonală și instituțională la nivelul cerințelor mandatului
	OB
	0,5
	 
	 
	 
	 
	 
	60%
	 

	C5
	EXPERIENȚĂ PE PLAN LOCAL ȘI INTERNAȚIONAL
	 
	 
	 
	 
	 
	 
	 
	 
	 

	C5.1
	Experiență în relația cu autoritățile publice, autoritățile de reglementare și alte instituții relevante pentru activitățile societății
	OB
	1
	 
	 
	 
	 
	 
	60%
	 

	C5.2
	Experiență în relația cu instituții europene și/sau proiecte cu finanțare externă
	Opț.
	1
	 
	 
	 
	 
	 
	
	 

	C6
	COMPETENȚE ȘI RESTRICȚII SPECIFICE PENTRU FUNCȚIONARII PUBLICI SAU ALTE CATEGORII DE PERSONAL DIN CADRUL AUTORITĂȚII PUBLICE TUTELARE ORI DIN CADRUL ALTOR AUTORITĂȚI SAU INSTITUȚII PUBLICE
	 
	 
	 
	 
	 
	 
	 
	 
	 

	C6.1
	Capacitatea de a asigura alinierea activităților societății cu politica locală de dezvoltare și cu strategiile aplicabile, pentru poziția prevăzută la art. 28 alin. (5^1), dacă este utilizată
	OB/N.A.
	0,5
	 
	 
	 
	 
	 
	60% / N/A
	 

	 
	Trăsături
	 
	 
	 
	 
	 
	 
	 
	 
	 

	T1
	Reputație personală și profesională
	OB
	1
	 
	 
	 
	 
	 
	60%
	 

	T2
	Independență
	OB
	1
	 
	 
	 
	 
	 
	60%
	 

	T3
	Integritate
	OB
	1
	 
	 
	 
	 
	 
	60%
	 

	T4
	Expunere politică
	OB
	0,5
	 
	 
	 
	 
	 
	20%
	 

	T5
	Abilități de comunicare interpersonală
	OB
	0,5
	 
	 
	 
	 
	 
	60%
	 

	 
	Alte criterii
	 
	 
	 
	 
	 
	 
	 
	 
	 

	CO1
	Rezultatele economico-financiare ale întreprinderilor în care candidatul și-a exercitat mandatul de administrator sau de director
	OB
	1
	 
	 
	 
	 
	 
	60%
	 

	CO2
	Înscrisuri în cazierul fiscal și efectele juridice ale acestora
	OB
	0
	 
	 
	 
	 
	 
	100% legal
	 

	CO3
	Înscrisuri în cazierul judiciar și efectele juridice ale acestora
	OB
	0
	 
	 
	 
	 
	 
	100% legal
	 

	CO4
	Înscrisuri în cazierul administrativ, după caz, și efectele juridice ale acestora
	OB/N.A.
	0
	
	
	
	
	
	100% legal / N.A.
	

	CO5
	Criteriul de gen - apartenența la genul subreprezentat
	OB
	0
	 
	 
	 
	 
	 
	N/A
	 

	 

	TOTAL
	 
	 
	 
	 
	 
	 
	 

	Total ponderat
	 
	 
	 
	 
	 
	 
	 

	Clasament
	 
	 
	 
	 
	 
	 
	 



DEFINIREA CRITERIILOR DE SELECȚIE
	I
	Competențe

	C1
	Competențe specifice sectorului

	C1.1
	Capacitatea de a integra în organizație principiile și metodele de organizare și operare specifice activităților de construcții, serviciilor publice delegate și administrării domeniului public și privat

	Explicitare
Capacitatea de a înțelege și integra în deciziile de administrare particularitățile activităților societății - lucrări de construcții, administrarea domeniului public și privat și activitățile delegate de salubrizare - precum și obligațiile de continuitate, calitate, eficiență și conformare.
	Indicatori
- corelează strategia societății cu Scrisoarea de așteptări și cu politicile locale relevante;
- stabilește obiective strategice pertinente și urmărește indicatori adecvați;
- înțelege fluxurile operaționale specifice lucrărilor, salubrizării și administrării domeniului public;
- urmărește respectarea cerințelor de mediu, calitate, securitate și sănătate în muncă;
- susține utilizarea soluțiilor tehnice și organizaționale adecvate activităților societății.

	C1.2
	Capacitatea de a administra optim societatea, armonizând nevoile comunității cu cerințele de performanță și sustenabilitate economică

	Explicitare
Capacitatea de a identifica și prioritiza nevoile comunității și de a le transpune în obiective și decizii care asigură, simultan, calitatea serviciilor, continuitatea prestațiilor și sustenabilitatea economico-financiară a societății.
	Indicatori
- analizează nevoile comunității și obligațiile din contractele de delegare;
- corelează nivelul serviciilor cu resursele și costurile disponibile;
- formulează obiective care răspund atât interesului public, cât și cerințelor de eficiență;
- urmărește calitatea relației cu beneficiarii și soluționarea problemelor recurente.

	C1.3
	Capacitatea de a identifica și susține soluții viabile pentru modernizarea infrastructurii, utilajelor și bazei materiale necesare funcționării societății

	Explicitare
Capacitatea de a evalua diferența dintre baza materială existentă și cea necesară pentru realizarea lucrărilor și serviciilor la standarde adecvate, de a prioritiza investițiile și de a analiza sursele de finanțare și costul total de utilizare al activelor.
	Indicatori
- analizează necesarul de utilaje, echipamente și dotări;
- evaluează utilizarea și starea activelor;
- prioritizează investițiile în funcție de necesitate, cost, risc și sursă de finanțare;
- urmărește programele anuale și multianuale de investiții;
- susține utilizarea eficientă și întreținerea preventivă a bazei materiale.

	C2
	Competențe profesionale de importanță strategică

	C2.1
	Analiza afacerii și a performanței economico-financiare

	Explicitare
Capacitatea de a utiliza date financiare și operaționale pentru a evalua poziția societății, a identifica abateri și riscuri și a fundamenta decizii de administrare orientate către eficiență, lichiditate și sustenabilitate.
	Indicatori
- interpretează bugetul, execuția bugetară, fluxurile de numerar, creanțele și structura costurilor;
- corelează datele financiare cu performanța operațională;
- identifică riscuri, cauze ale abaterilor și măsuri corective;
- explică implicațiile financiare ale deciziilor strategice;
- urmărește realizarea indicatorilor de performanță relevanți.

	C2.2
	Negociere și fundamentarea deciziilor strategice

	Explicitare
Capacitatea de a pregăti, conduce și finaliza negocieri instituționale și comerciale relevante pentru societate, păstrând interesul acesteia și cadrul legal aplicabil.
	Indicatori
- identifică interesele părților și limitele de negociere;
- formulează argumente bazate pe date și pe cadrul juridic;
- adaptează tactica de negociere fără a compromite obiectivele societății;
- urmărește obținerea unor soluții sustenabile și implementabile.

	C3
	Competențe de guvernanță corporativă

	C3.1
	Management prin obiective și indicatori de performanță

	Explicitare
Capacitatea de a stabili obiective clare și măsurabile și de a urmări realizarea acestora prin indicatori de performanță, fără a substitui conducerea executivă.
	Indicatori
- formulează obiective SMART și le corelează cu Scrisoarea de așteptări;
- diferențiază obiectivele strategice de cele operaționale;
- urmărește periodic KPI/ICP și solicită măsuri corective;
- evaluează performanța conducerii executive pe baza rezultatelor și a obligațiilor din contractele de mandat.

	C3.2
	Integrarea în decizii a legislației și principiilor de guvernanță corporativă

	Explicitare
Capacitatea de a aplica în activitatea Consiliului principiile și obligațiile de guvernanță corporativă, inclusiv separarea rolurilor, transparența, raportarea, integritatea, responsabilitatea și managementul riscurilor.
	Indicatori
- respectă și promovează transparența și tratamentul echitabil;
- delimitează rolul Consiliului de rolul conducerii executive;
- urmărește raportarea corectă către APT și AMEPIP;
- identifică situațiile de conflict de interese și incompatibilitate;
- susține funcționarea efectivă a comitetelor consultative.

	C4
	Competențe sociale și personale

	C4.1
	Comunicare interpersonală și instituțională la nivelul cerințelor mandatului

	Explicitare
Capacitatea de a comunica verbal și în scris clar, coerent și adaptat interlocutorului, de a asculta activ, de a argumenta și de a susține dialogul instituțional și lucrul colegial în Consiliu.
	Indicatori
- formulează idei clar și structurat;
- ascultă activ și valorifică opiniile diferite;
- argumentează pe baza faptelor și datelor;
- comunică adecvat cu APT, conducerea executivă, autorități și beneficiari;
- contribuie la dezbateri constructive și la decizii colegiale.

	C5
	Experiență pe plan local și internațional

	C5.1
	Experiență în relația cu autoritățile publice, autoritățile de reglementare și alte instituții relevante pentru activitățile societății

	Explicitare
În rolurile deținute anterior, candidatul a acumulat experiență relevantă în relația cu autorități publice, autorități de reglementare, instituții de control sau alte entități cu rol instituțional în domeniile de activitate ale societății.
	Indicatori
- experiență dovedită în relația cu autorități publice și instituții de reglementare/control;
- înțelegerea circuitelor de avizare, raportare și conformare;
- capacitatea de a menține un dialog instituțional profesionist.

	C5.2
	Experiență în relația cu instituții europene și/sau proiecte cu finanțare externă

	Explicitare
În rolurile deținute anterior, candidatul a acumulat experiență în relația cu instituții europene și/sau în proiecte cu finanțare externă, relevantă pentru investițiile, modernizarea sau dezvoltarea societății.
	Indicatori
- experiență în proiecte europene ori cu finanțare externă;
- participare la raportări, monitorizări sau relații instituționale cu organisme europene;
- capacitatea de a identifica oportunități de finanțare și cerințe de conformare.

	C6
	Competențe și restricții specifice pentru funcționarii publici sau alte
categorii de personal din cadrul Autorității Publice Tutelare ori din
cadrul altor autorități sau instituții publice

	C6.1
	Capacitatea de a asigura alinierea activităților societății cu politica locală de dezvoltare și cu strategiile aplicabile, pentru poziția prevăzută la art. 28 alin. (5^1), dacă este utilizată

	Explicitare
Criteriu aplicabil poziției desemnate de Autoritatea Publică Tutelară în temeiul art. 28 alin. (5^1), dacă această poziție este utilizată. Vizează capacitatea de a înțelege politica locală și de a contribui la alinierea strategiei societății cu prioritățile APT, cu respectarea interesului societății și a separării rolurilor.
	Indicatori
- cunoaște obiectivele și prioritățile locale relevante;
- evaluează compatibilitatea deciziilor strategice cu politicile și strategiile aplicabile;
- facilitează comunicarea instituțională fără a afecta independența deciziei colegiale;
- respectă limitele rolului de administrator și obligațiile fiduciariare.

	II
	Trăsături

	T1
	Reputație personală și profesională

	Definiție
Reputația personală și profesională reflectă conduita, credibilitatea și istoricul profesional relevante pentru exercitarea mandatului.
	Indicatori
- nu există fapte sau sancțiuni relevante care, potrivit legii, împiedică exercitarea mandatului;
- respectă standardele profesionale și obligațiile asumate;
- istoricul profesional susține încrederea în capacitatea de a exercita mandatul cu responsabilitate.

	T2
	Independență

	Definiție
Independența are înțelesul prevăzut la art. 138^2 din Legea nr. 31/1990, aplicabil potrivit art. 28 alin. (6) din O.U.G. nr. 109/2011. La nivelul Consiliului trebuie asigurată majoritatea administratorilor neexecutivi și independenți.
	Indicatori
- nu se află în situațiile legale de natură a afecta independența;
- nu are relații profesionale, comerciale sau de familie care, potrivit legii, afectează obiectivitatea;
- își exercită judecata independent, fără instrucțiuni incompatibile cu interesul societății;
- pentru personalul din autorități/instituții publice, criteriul de independență este considerat neîndeplinit potrivit art. 28 alin. (6) din O.U.G. nr. 109/2011.

	T3
	Integritate
	

	Definiție
Integritatea reprezintă exercitarea mandatului cu onestitate, responsabilitate, transparență și loialitate față de interesul societății, cu respectarea obligațiilor de confidențialitate și a regulilor privind conflictele de interese.
	Indicatori
- își asumă răspunderea pentru decizii;
- declară și gestionează conflictele de interese;
- tratează informațiile confidențiale cu discreție;
- evită utilizarea funcției în interes personal sau al unor terți;
- demonstrează consecvență între declarații, conduită și acțiuni.

	T4
	Expunere politică

	Definiție
Expunerea politică este evaluată ca trăsătură contextuală privind existența unor roluri, funcții sau activități politice relevante și capacitatea candidatului de a menține obiectivitatea în exercitarea mandatului. Simplul statut de persoană expusă politic sau apartenența politică nu constituie, prin ele însele, un motiv automat de excludere, în lipsa unei incompatibilități/interdicții legale. Se analizează natura, actualitatea și intensitatea expunerii și existența unor relații de dependență care pot afecta judecata independentă.
	Indicatori
Gradul de expunere politică relevantă și capacitatea demonstrată de a separa rolul politic/public de obligațiile de administrator și de a gestiona potențialele conflicte de interese.

	1
	2
	3
	4
	5

	Expunere politică actuală ridicată și risc concret de influențare a obiectivității
	
	Expunere politică relevantă, dar fără indicii concrete că afectează obiectivitatea
	
	Fără expunere politică relevantă identificată sau expunere istorică fără impact actual

	T5
	Abilități de comunicare interpersonală

	Definiție
Abilitatea de a comunica verbal și nonverbal corect, fluent și coerent, de a relaționa, argumenta și construi relații profesionale bazate pe încredere.
	Indicatori
- exprimă ideile clar și coerent;
- ascultă activ;
- formulează întrebări relevante;
- argumentează fără atacuri personale;
- adaptează mesajul interlocutorului și contextului;
- contribuie la relații colegiale și instituționale constructive.

	III
	Alte criterii

	CO1
	Rezultatele economico - financiare ale întreprinderilor în care candidatul și-a
exercitat mandatul de administrator sau de director

	Definiție
Rezultatele economico-financiare se analizează pe baza documentelor disponibile pentru perioada în care candidatul a exercitat mandat de administrator sau director, ținând seama de context, atribuții, durata mandatului și evoluția indicatorilor relevanți.
	

	1
	2
	3
	4
	5

	Rezultate economico-financiare
preponderent nefavorabile
(în perioada exercitării
mandatului)
	
	
	
	Rezultate economico-financiare
preponderent favorabile
(în perioada exercitării
mandatului)

	CO2
	Înscrisuri în cazierul fiscal

	Definiție
Se verifică înscrierile din cazierul fiscal și efectele juridice ale acestora asupra eligibilității și reputației candidatului. O înscriere conduce la eliminare numai dacă produce, potrivit legii, o interdicție/incompatibilitate aplicabilă funcției de administrator.
	

	1
	5

	Există o înscriere care produce ineligibilitate potrivit legii
	Nu există înscrieri care produc ineligibilitate potrivit legii

	CO3
	Înscrisuri în cazierul judiciar

	Definiție
Se verifică înscrierile din cazierul judiciar și efectele juridice ale acestora. Sunt eliminatorii situațiile care intră sub incidența art. 4 din O.U.G. nr. 109/2011, art. 73^1 și art. 6 alin. (2) din Legea nr. 31/1990 ori a altor interdicții legale aplicabile.
	

	1
	5

	Există o înscriere care produce ineligibilitate potrivit legii
	Nu există înscrieri care produc ineligibilitate potrivit legii

	CO4
	Înscrisuri în cazierul administrativ, după caz

	Definiție
Cazierul administrativ se verifică, după caz, numai pentru persoanele și situațiile pentru care acesta este aplicabil. Efectele se analizează potrivit cadrului legal incident.
	

	1
	5

	Există o situație administrativă cu efect de ineligibilitate, dacă este aplicabilă
	Nu există o situație administrativă cu efect de ineligibilitate, dacă este aplicabilă

	CO5
	Criteriul de gen - apartenența la genul subreprezentat

	Definiție
Criteriu colectiv verificat potrivit art. 28 alin. (7) din O.U.G. nr. 109/2011, fără afectarea clasamentului. În măsura în care clasamentul permite, cel puțin o treime din totalul administratorilor aparține genului subreprezentat.
	

	N/A
	N/A

	
	


Criteriile prezentate mai sus vor fi evaluate, conform Anexei nr. 1a la H.G. nr. 639/2023, pe baza următoarei grile de punctaj:
	Punctaj 
	Nivel de competență
	Descriere

	1
	Nivel de bază
	Are o înțelegere a cunoștințelor de bază

	2
	Intermediar
	Are un nivel de experiență dobândit prin formare fundamentală
și/sau prin câteva experiențe similare. Acest nivel de competență
presupune sprijinul unor persoane cu expertiză.
Înțelege și poate utiliza corect termeni, concepte, principii și
probleme legate de această competență.
Cunoaște și utilizează actele normative aplicabile, regulamente și ghiduri.

	3
	Competent
	Este capabil să îndeplinească funcțiile asociate acestei
competențe. Poate fi necesar, uneori, sprijinul persoanelor cu
expertiză, dar de regulă demonstrează această aptitudine în mod independent.
A aplicat această competență în trecut, cu sprijin extern minim.
Înțelege și poate analiza implicațiile schimbărilor în procesele,
politicile și procedurile din sectorul de activitate.

	4
	Avansat
	Îndeplinește sarcinile asociate acestei aptitudini fără sprijin
extern.Este recunoscut în cadrul organizației din care face parte ca expert în această competență, este capabil să ofere sprijin și are experiență avansată în această competență.
A oferit idei practice/relevante, resurse și perspective practice
referitoare la procesul sau la dezvoltarea practicii, la nivelul de
guvernanță a Consiliului de Administrație și a nivelului executiv superior.
Este capabil să interacționeze și să poarte discuții constructive cu conducerea executivă, dar și să instruiască alte persoane în
aplicarea acestei competențe.

	5
	Expert
	Este cunoscut ca expert în acest sector pentru a oferi sprijin și
pentru a identifica soluții pentru problemele complexe legate de
această zonă de expertiză.
A demonstrat excelență în aplicarea acestei competențe în
multiple consilii de administrație și/sau organizații.
Este perceput ca expert, conducător și inovator în această competență de către Administratori, organizația și/sau alte organizații



Instrumentele cu care se realizează analiza comparativă, prin raportare la Profilul Consiliului și la Profilul candidatului, sunt:
- analiza documentară a documentelor din dosarul de candidatură;
- verificarea referințelor oferite de candidați și, după caz, a activității profesionale anterioare;
- observarea comportamentală a candidaților pe parcursul interviului, prin raportare la indicatorii asociați criteriilor de evaluare;
- integrarea rezultatelor analizei Declarației de intenție, pentru candidații incluși pe lista scurtă, în corelare cu Scrisoarea de așteptări;
- alte probe/instrumente prevăzute în Componenta integrală a planului de selecție, dacă sunt stabilite în mod transparent și aplicate în mod nediscriminatoriu.




Prezentul Profil al Consiliului constituie baza pentru elaborarea distinctă a Profilului candidatului pentru fiecare post și pentru evaluarea comparativă a candidaților, în vederea configurării unei componențe finale care să îndeplinească atât condițiile legale, cât și cerințele colective de competență stabilite pentru GOSPODARUL BRETEAN SERV S.R.L.
